runetrust/blame-folketinget-dk huggingface dataset:
Lene Espersen (KF), 1999-03-24:
Det er selvfølgelig vigtigt, at der er et udbud, og jeg håber på, at man også dér kan komme videre med et regelsæt. Ligeledes synes jeg også, det er væsentligt at fremhæve, at for at der ligesom skal være en sammenhæng i det her, er det væsentligt, at vi på EU-plan sikrer os et ordentligt regelsæt på det økologiske område, herunder selvfølgelig også, at man parlamentarisk arbejder for, at det, man kan kalde den danske tankegang, også bliver fremherskende på den internationale scene.
Benny Engelbrecht (S), 2010-04-09:
Det er jo dejligt at vide, at vi også kan få nogle gode debatter, også nogle, der handler om ideologi, og selv om man selvfølgelig kan undre sig lidt over, at det er nødvendigt at tage så hårde ord i brug, så er det selvfølgelig altid sjovt alligevel at få vendt de synspunkter, der er, også med retorisk efterklang.
Mogens Lykketoft (S), 1998-04-30:
Den væsentligste er, at den kommunale og amtskommunale økonomi var nulstillet i 10 år under de borgerlige regeringer. Den anden væsentlige grund - især når man kigger på sygehusområdet - er, at vore muligheder for at behandle og helbrede sygdomme er langt større, end de var før.
Morten Bødskov (S), 2025-12-17:
Derfor er konklusionen altså, i lyset af at vi gerne vil rydde op i både de statslige ressourcer og årsværk og bl.a. have muligheder for at prioritere den borgernære velfærd stærkere, f.eks. gennem stærke kommuneaftaler, at den her ordning udløber nu.
Lene Espersen (KF), 2003-12-10:
Vi har den holdning til det, at det naturligvis er klart, at når man hæver strafferammerne, og det har konsekvenser for Kriminalforsorgen, må man også være villig til at finde de yderligere pladser, der skal til, så Kriminalforsorgens ansatte og de indsatte ikke får ringere vilkår som følge af lovgivningen.
Simon Emil Ammitzbøll (RV), 2005-05-27:
Det er en vanskelig situation, vi taler om, og jeg synes, at vi endnu en gang her i Folketingssalen står i den situation, hvor det er oppositionen, der står som forsvarer af børns rettigheder og af de svage i samfundets rettigheder, nemlig dem, der er kommet ud for en ulykkelig situation.
Carsten Bach (LA), 2016-12-05:
Så vil jeg også godt give ordføreren mulighed for, i tilfælde af at der skulle opstå selvstændighed for Færøerne, at give en vurdering af, hvordan suverænitetshåndhævelsen skal varetages for Færøerne, og hvilke forsvarsalliancer der eventuelt skulle indgås i tilfælde af selvstændighed.
Ole Stavad (S), 2000-04-26:
Men som fru Sonja Albrink, tror jeg, det var, sagde, hvis det er sådan, at der er gode argumenter for, at der er behov for nogle justeringer undervejs - det gælder også på afgiftssiden, men det forudsætter gode argumenter - hvis det er sådan, at man kan komme med tilstrækkelig dokumentation for, at der er ting, der er behov for at justere, så vil jeg gerne tilkendegive, at så er vi, som vi har været det i hele det her forløb, lyttende i forhold til, om der er ting, der kan gøres på en bedre måde, end der er lagt op til her.
Keld Albrechtsen (EL), 2000-11-01:
Det er faktisk et ret afgørende spørgsmål, for hvis regeringen nu hævder, at man kan vedtage harmonisering af personskatter, i det omfang det indvirker på det indre markeds funktion, så er der jo ikke noget tilbage af den danske suverænitet, så er den bortfortolket ved juridiske knips.
Jann Sjursen (KRF), 2002-10-03:
Når vi har meldt pas på det område, er det, fordi vi mener, at KL-aftalen, som regeringen indgik, efter at folkeskoleforliget blev brudt i foråret, blev givet en alt for snæver økonomisk ramme, men nok så væsentligt også indholdsmæssigt for de forhandlinger, der har været ført.
Ebbe Kalnæs (CD), 2001-03-29:
Når CD og jeg ikke under nogen omstændigheder kan stemme for nogle af de fremsatte forslag til vedtagelse i dag, skyldes det det helt simple, at det her er en sag, der for os ikke har at gøre med ridser i lakken, valgkamp eller noget andet, men at vi vedholdende og hver gang, der har været en chance, har talt om, at det, vi ikke ønsker, er en selvkørende planlovgivning.
Henrik Dahl (LA), 2018-11-08:
Så skal man jo også være opmærksom på noget, når det drejer sig om mange af de her grupper, som f.eks. hr. Jacob Mark nævner, som hr. Jacob Mark lytter til, og som han siger, at man skal lytte til – og det er jo ikke, fordi jeg skal lade det gå ud over hr. Jacob Mark, han taler for mange i rød blok.
Kaare Dybvad Bek (S), 2024-04-18:
Først og fremmest vil jeg sige, at jeg synes, det er fair nok, at man kan være ny i Folketinget, men jeg synes ikke, det er fair, når De Konservatives ordfører stiller sig op og refererer det her lovforslag fuldstændig i strid med det, der står i lovforslaget.
Martin Lidegaard (RV), 2006-02-03:
Men kan jeg ikke få socialministerens tilkendegivelse af, at man i hvert fald gerne vil undersøge, hvilket rådighedsbeløb der er retspraksis for, og at ministeren – jævnfør hele den lange, lange diskussion, vi har haft i dag om, hvordan det er gået i bunden af vores samfund, altså ikke relativt, men i bunden – med udgangspunkt i det beløb vil foretage en statistisk vurdering af, hvilken vej det går med fattigdommen i Danmark.
Rasmus Prehn (S), 2018-04-18:
Og jeg skal læse spørgsmålet op: Hvad mener ministeren om muligheden for at lade den nye lægehelikopter have base i den for Vendsyssel centralt placerede Sindal flyveplads, der allerede har de nødvendige tilladelser på plads, og ser ministeren nogen mulighed for at fremrykke opstarten af helikopterens virke?
Hans Kristian Skibby (DF), 2006-01-18:
Der vil jeg da gerne spørge justitsministeren endnu en gang: Vil justitsministeren ikke arbejde for, at det her bliver noget, der skal foregå på frivillig basis og dermed ikke åbne en ladeport og en glidebane, som gør, at vi i stigende grad, i takt med at der kommer flere muslimer i vores lukkede fængsler, skal bruge ressourcerne på det, når vi samtidig kan se, at vi skærer drastisk på driftsbudgetterne for den samlede drift af de samme fængsler?
René Gade (ALT), 2017-05-19:
Jeg har derimod oplevet, at der var en borgfred, da vi kom herind, hvor man ikke ønskede at blive klogere på, hvad der var sket i SKAT, hvor jeg oplevede, at Enhedslisten og SF havde kæmpet, tror jeg, også før vi kom ind, og i hvert fald fra vi kom ind, for at blive klogere på, hvad der var sket i SKAT.
Anni Matthiesen (V), 2020-11-25:
Og jeg må sige i forhold til bl.a. det eksempel, som jeg nævnte før med Vejen Garden, at der har jeg talt med flere, og det er jo voksne mænd, som simpelt hen ikke kan forstå, at hvis de står udenfor og spiller og de holder afstand og de spritter og de følger alle retningslinjer, så kan de alligvel ikke få lov til at stå og spille julemusik et sted på et torv i Esbjerg.
Peter Hummelgaard Thomsen (S), 2015-12-16:
Det, vi til gengæld jo ærgrer os rigtig, rigtig meget over, er, at der er rigtig mange fattige pensionister og handicappede, der stadig væk lever i fuldstændig usikkerhed og utryghed om, hvad det er for nogle besparelser, der kommer til at ramme deres private økonomi fra foråret og frem.
Morten Bødskov (S), 2012-05-23:
Regeringen fører og agter at vedblive med at føre en robust og retfærdig udlændingepolitik på både familiesammenførings- og asylområdet. Jeg kan i øvrigt henvise til, at det fremgår af regeringsgrundlaget fra oktober 2011, at regeringen ikke har planer om at ændre kriterierne for, hvem der kan få asyl i Danmark. Det må således være indbildte lempelser, som spørgeren henviser til i den sammenhæng.
Finn Sørensen (EL), 2014-10-30:
Men det handler også om at give de ældre og hjemmehjælpsmodtagere i øvrigt nogle redskaber til at beskytte sig imod den nedskæringsbølge på hjemmehjælpsområdet, som VK-regeringen og Dansk Folkeparti satte i gang i 2008, og som fortsætter under den nuværende regering.
Lars Løkke Rasmussen (V), 2017-10-05:
Det er et dilemma, for hvis vi skal stramme og gøre det generelt, og vi har styrket tilsynet med friskolerne, og ja, vi er også på vej med en ny lovgivning om friskolerne, hvor vi generelt skærper bestemmelser om opstart af ny friskole, rummer det selvfølgelig det, som Alternativets ordfører også spurgte ind til, nemlig at det kan opleves som – i gåseøjne – en slags belastning for de mange for – i gåseøjne – at ramme de få.
Tove Videbæk (KRF), 2002-11-08:
Der er indgået et bredt forlig om færgebetjeningen af Bornholm, dels om at BornholmsTrafikken skal etableres som aktieselskab, og dels om at den samfundsbegrundede færgebetjening af Bornholm skal udbydes. Ved udbuddet vil kravene til den samfundsbegrundede serviceforpligtelse selvfølgelig blive præciseret, men lovforslaget som sådan, det, vi snakker om i dag, indeholder ikke noget konkret om selve udbuddet, altså mange af de ting, som vi allerede har været inde på.
Simon Emil Ammitzbøll (LA), 2016-05-12:
Og jeg kan forstå på Enhedslistens ordfører, hr. Finn Sørensen – og det synspunkt ved jeg ikke om Socialdemokratiet deler – at virksomhederne vil kunne få præcis den arbejdskraft, de har brug for, selv om vi vedtager de her forslag, og det er jo sådan en lidt absurd diskussion.
Karin Nødgaard (DF), 2016-02-10:
Derfor bekymrer det mig, at man som kommune kan påberåbe sig, at det er en forældet sag, og derfor er jeg selvfølgelig meget optaget af også at få mennesket bag justitsministeren frem i forhold til det her og høre, hvad man egentlig har tænkt sig at gøre fra regeringens side.
Kenneth Kristensen Berth (DF), 2017-04-27:
Hvis man lavede den der efterhånden lidt aldersstegne undersøgelse igen i dag, tror jeg faktisk, resultatet ville være noget anderledes, og det hænger jo sammen med, at det i hvert fald i en periode lykkedes for hr. Jan E. Jørgensen at blæse og have mel i munden.
Pia Gjellerup (S), 2006-11-16:
Det er forunderligt – for ikke at bruge et stærkere og mere negativt udtryk – at Folketingets planlægning med usvigelig sikkerhed får anbragt en aktuel debat rejst af et meget stort mindretal om et emne, der berører hundredtusindvis af mennesker, så sent på dagsordenen, at journalisterne passerer deres deadline og tvtransmissionen afbrydes undervejs i debatten.
Per Stig Møller (KF), 2004-02-20:
Med den foreliggende aftale vil EFTA/EØS-landene således skulle betale ca. 1,2 mia. euro over 5 år, og jeg kan oplyse, at regeringen vil arbejde aktivt for, at også danske virksomheder, som fru Birgitte Josefsen interesserede sig for, vil få del i disse midler.
Simon Kollerup (S), 2012-03-22:
Der er uafhængigheden essentiel, og der mener jeg faktisk vi har skabt en konstruktion, hvor man – i øvrigt i sammenligning med den bestyrelsessammensætning og udpegningsmodel, man kender fra de institutioner, der bliver lagt sammen – sikrer, at resultaterne er fagligt uafhængige, fagligt forsvarlige, og at metodefriheden er opretholdt.
Mikkel Bjørn (DF), 2024-05-02:
Det er jo fint at lave en aftale, men forudsætningen for at bakke op om den aftale ved at stemme for forslaget hernede i salen, er jo også, at aftalen bliver overholdt, og det gør den jo tydeligvis ikke, når vi det seneste år har set utallige brud på aftalen.
Leif Lahn Jensen (S), 2008-12-11:
Folketinget opfordrer derfor regeringen til at følge op på anbefalingerne fra Undervisningsministeriets og Kulturministeriets rådgivningsgruppe vedrørende styrkelse af de praktisk-musiske fag ved - at Undervisningsministeriet og Kulturministeriet udarbejder en strategiplan 2009-2013 for at styrke rammerne for en kreativ og skabende folkeskole.
Morten Bødskov (S), 2019-11-27:
Når ret skal være ret, tror jeg nu nok, at før man fremsatte det her forslag under den tidligere regering, altså VLAK-regeringen, havde man åbenbart en aftale om, at der skulle ske en lidt mere grundig analyse af landbrugets økonomi, og så kunne man efterfølgende se, hvad der skulle tages af initiativer.
Pelle Dragsted (EL), 2016-09-06:
Jeg synes, det var et lidt uldent svar på et egentlig ret enkelt spørgsmål, nemlig om Dansk Folkeparti kan forestille sig at lægge stemmer til at afskaffe det grønne bundfradrag, som jo særlig tilgår folkepensionister, og som vil betyde, at et folkepensionistpar vil miste flere tusinde kroner om året.
Brian Mikkelsen (KF), 2012-06-12:
Det er, at man sørger for, at der ikke kommer nye skatter og afgifter, at man sørger for at fortsætte ad det spor, som hedder, at man stiller virksomhederne bedre konkurrencedygtighedsmæssigt, for så kan man investere i digitalisering, it-udvikling, og så kan vi få en fantastisk udvikling på området.
Kristian Jensen (V), 2005-11-25:
Baggrunden for rykningen af sommerferiemoms er, at når man fra Folketingets side har valgt at rykke skolernes sommerferie, synes vi også, det er rimeligt at rykke tidspunktet for, hvornår man skal afregne moms, så de, der arbejder med momsen, også får mulighed for at holde sommerferie sammen med deres børn.
Karsten Lauritzen (V), 2013-05-30:
Han nævner netop i Politiken i dag – og det kunne jo være, at ordføreren ikke var opmærksom på det – at når det handler om indfødsretssager, er der netop meget, meget vide rammer for, hvad man må få af oplysninger, hvad man har ret til at få udleveret, og hvad man må indrykke af annoncer osv., netop fordi grundloven jo slår fast, at det er helt særligt, at vi meddeler indfødsret ved lov.
Jesper Langballe (DF), 2009-02-19:
Og kan fru Hanne Agersnap ikke se, at der er god mening i at sige, at grundloven skal stå fast, i hvert fald indtil vi har været igennem den besværlige procedure at justere den, og at statsborgerskabet skal stå fast, fordi det simpelt hen betyder, at det står fast, at der er noget, der hedder Danmark, og at man kun kan have et loyalitetsforhold til ét land?
Ole Sohn (SF), 2001-03-02:
Så må det vel også være rimeligt, at man efterfølgende, hvis en virksomhed, som man har skudt penge i, bliver nødlidende, kan gå ind og overtage ledelsen for at genvinde styrken og dermed beskytte sin investering, for det er jo ansvarlig kapital, man investerer, og så må reglerne være ens for alle.
Jacob Jensen (V), 2011-03-23:
Der må jeg så bare sige at vi ikke er enige med SF – langtfra – og det tror jeg ikke er nogen nyhed, for der står vi jo netop for, som også hr. Per Clausen påpeger, den linje, der bliver lagt op til fra de andre europæiske landes side, ikke mindst Tysklands og Frankrigs side: at der skal holdes igen med de offentlige udgifter, at der skal være styr på indtægter og udgifter, og at der skal være en fornuftig reform af arbejdsmarkedet, herunder en dagpengereform.
Anita Knakkergaard (DF), 2008-04-24:
Østre Landsret afsagde dom i sagen den 31. oktober 2006, men dommen blev anket til Højesteret, der stadfæstede dommen den 7. november 2007 og hermed fastslog, at kommunen med statens godkendelse kan beslutte at sælge en afdelings boliger uden om boligorganisationen.
Lisbeth Bech-Nielsen (SF), 2023-02-21:
Med det her forslag bliver der fulgt op på både det, der hedder Fagudvalget og Ansvarsudvalget, som skulle kigge på, hvordan vi på den ene side kunne sikre nogle bedre regler, sådan at man har et juridisk ansvar, et strafferetligt ansvar, hvis man står i spidsen for en virksomhed, og på den anden side kunne sikre at få både de rigtige kompetencer og måske også en større grad af diversitet ind i toppen af danske finansielle institutioner, end vi har i dag.
Martin Henriksen (DF), 2011-06-14:
Er det helt væk fra fru Astrid Krags univers at se logikken i, at når vi sorterer nogle fra, som ikke er rigtige studerende, så vil det jo også være sådan, at dem, der så kommer, har bedre forudsætninger for at være med til at løfte de uddannelser, vi har i Danmark, og sådan set tiltrække flere udenlandske studerende?
Hans Andersen (V), 2014-04-01:
Derudover fremrykkes også skatteaftalens særlige beskæftigelsesfradrag for enlige forsørgere, således at det indføres med fuld virkning allerede i 2014. Så på den baggrund vil Venstre gerne støtte forslaget, og jeg skal hilse fra Det Konservative Folkeparti og meddele, at de ligeledes støtter det her lovforslag.
Per Clausen (EL), 2005-04-29:
Den andet er, at man selvfølgelig godt kan sige, at de bare kan sige nej, og det kan godt være, jeg har læst i de forkerte aviser og set de forkerte tv-stationer, men jeg har altså fået det indtryk, at de der forhandlinger, der foregår i GATS-regi og WTO, ikke altid er præget af det store demokrati og den store hensyntagen til de fattige og små lande.
Per Stig Møller (KF), 2002-01-30:
Det er derfor min vurdering, at denne aftale vil få stor betydning for den fortsatte reformproces og den fortsatte konsolidering af den gode udvikling i Makedonien, hvor vi skal tage meget vare på at sikre, at Makedonien ikke går i opløsning, men tværtimod bliver stærkere og stærkere og får en stærkere og stærkere selvstændig profil.
Jens Peter Vernersen (S), 2006-02-08:
Jeg er da ret sikker på, at ministeren godt kan forstå, at vi er interesserede i, om der ligger nye analyser osv., som der bliver spurgt om, når vi nu har erfaret, at det, ministeren sidder og laver derovre, ikke er noget, han af egen drift bringer over i Folketinget, men åbenbart kun fortæller Dansk Folkeparti.
Nick Hækkerup (S), 2008-04-14:
For dem vil det betyde, at når de får deres lønseddel og vil finde ud af, hvilket beløb de egentlig har fået i bruttoløn, så bliver de nødt til at henvende sig hos SKAT eller gå op til kommunen og få de tal, som kan vise, hvordan den her ligning nu hænger sammen.
Mette Frederiksen (S), 2022-10-06:
For med så kæmpestore besparelser – så kæmpestore besparelser – som Nye Borgerlige lægger op til i vores velfærdssamfund, så er der jo nogle, der ikke vil have et arbejde at stå op til, og som derfor heller ikke kan få mere ud af at gå på det arbejde, fordi det ikke vil være der længere.
Sonja Mikkelsen (S), 1997-11-06:
Det er afgørende for trivselen i boligområderne, som igen er afgørende for, at man her kan løfte den daglige - og nogle steder omfattende - boligsociale opgave. Med disse bemærkninger skal jeg anbefale lovforslaget til vedtagelse og udtrykke håbet om, at vi også denne gang kan samles i et bredt flertal herinde om en helt central lov for en meget stor del af den danske befolknings daglige liv.
Lotte Rod (RV), 2026-01-08:
Jeg vil sige til ordføreren, at noget af det, som jeg selv er optaget af i de forhandlinger, jeg sidder i lige nu med regeringen omkring snyd og svigt, jo især er at få kigget på det her med mennesker, som snyder, sådan at de penge, der skulle gå til at sikre en høj kvalitet og en ordentlig faglighed, pludselig lige forsvinder over i nogle meget dyre bygninger eller nogle meget lækre biler, altså at vi får sat en stopper for det.
Simon Emil Ammitzbøll (LA), 2010-02-09:
Så derfor vil jeg bare sige, bare for at det skal stå klart, når der bliver sagt, at Liberal Alliance ikke er parat til, at der skal tages noget ansvar i den her sag, at jeg faktisk synes, at den her sag viser, at de private derude i meget, meget stort omfang tager ansvar.
Lissa Mathiasen (S), 2002-10-08:
Jeg synes, at vi med de tre afsæt, der her er taget - både spørgsmålet om tab af forsørger, muligheden for at kunne få økonomisk støtte til uforudsete udgifter og som det sidste det, der ligger her i dag, muligheden for at kunne få en tortgodtgørelse - rent faktisk har fået håndteret det her spørgsmål på en god og en ordentlig måde.
Christoffer Aagaard Melson (V), 2024-04-02:
Derudover viste en analyse fra 2021 af Indenrigs- og Sundhedsministeriet i samarbejde med Apotekerforeningen også, at der var nogle udfordringer i forhold til den økonomiske styringsmodel og de rammer, som apotekerne er underlagt, og derfor er der behov for, at vi får opdateret lovgivningen, så vores velfungerende apoteker forhåbentlig kan komme til at fungere endnu bedre.
Annie Lunde Hansen (CD), 2000-03-28:
Så vi glæder os til, at ministeren kommer med sin fødevareerhvervspolitiske redegørelse, og så vil jeg lige slutte med at sige, at det er vigtigt, at Danmark har førertrøjen på, når det drejer sig om at eksportere de fødevarer, som har den største sikkerhed, kvalitet og sundhed i fødevarerne.
Jacob Buksti (S), 2001-10-03:
Det eneste, der er sket, er, at jeg har bedt om at få undersøgt muligheden for at etablere en ordning, så folk, der positivt ønsker en EU-nummerplade, kan få mulighed for det gennem en frivillig ordning, således at der i givet fald kan vælges mellem den almindelige danske nummerplade og en nummerplade med EU-symbol.
Mogens Lykketoft (S), 2000-11-22:
Men én ting er fuldstændig sikkert, nemlig at det kan man ikke udlede noget som helst fornuftigt af på grundlag af bevægelserne i markedet i de første 7 uger. Jeg vil tillade mig igen på det her punkt at sige, at jeg tror, at den meget overbevisende karakterbog, regeringen har, om sin vilje til at føre en bestemt økonomisk politik, og de meget stærke erklæringer, vi har fremsat om vores vilje til at fastholde fastkurspolitikken, har medvirket til, at vi ikke har fået så stort et rentespænd.
Lissa Mathiasen (S), 2002-03-20:
Vi er ikke tilfredse. Og jeg tror heller ikke, at pensionisterne er tilfredse, når de finder ud af, at de her mange ting rent faktisk er forsvundet fra dem. De pensionister, der ikke har andet end deres rene folkepension, har brug for de her personlige tillæg, og derfor synes vi ikke, at det, der er lavet her, er godt nok.
Anders Kronborg (S), 2021-11-09:
Det er jo i virkeligheden en aftale, som stort set alle andre partier i Folketinget er med i, og det vil også sige, at når vi fremadrettet skal drøfte aftalen, sidder ordføreren jo ikke med ved bordet – det gør den konservative ordfører og ordførerne for de andre borgerlige partier.
Pelle Dragsted (EL), 2015-12-16:
Det gælder f.eks. inklusive de opsparede midler til takstinitiativer, vi har fået at vide er der, og det annullerede indkøb af eltog, hvilket frigjorde næsten 0,5 mia. kr. Ligger alle de penge, der lå i forligskredsen dagen før finansloven, også i forligskredsen, hvis der bliver stemt ja til finansloven i morgen?
Jeppe Mikkelsen (RV), 2012-11-08:
Hensigten med den nuværende lovgivning tilbage fra 1987 – jeg tror, at den blev vedtaget i 1985 – var, at ministeren skulle have et fortroligt rum, hvor man kunne tænke højt, og hvor man kunne drøfte politiske ideer, uden at det nødvendigvis skulle stå i pressen, hvis man valgte at gå den ene vej i stedet for den anden vej.
Henrik Dam Kristensen (S), 2013-01-15:
I forbindelse med Folketingets behandling af beslutningsforslag nr. B 13 sidste år blev forholdet til EU-retten undersøgt meget grundigt, og Europa-Kommissionen har ganske klart tilkendegivet, at Danmark ikke har mulighed for at lave særlige danske krav om alkohollåse i nye biler.
Lars Boje Mathiesen (NB), 2020-12-01:
Jeg er sikker på, at hvis Dansk Folkeparti var gået sammen med de borgerlige om at lave en løsning, som præcis hjalp de her mennesker, som har været på arbejdsmarkedet i rigtig mange år, og som går på arbejde og har brug for piller for at gå på arbejde, så havde der været fuld opbakning til, at man kunne sætte sig ned og lave sådan en aftale.
Lars Løkke Rasmussen (V), 2017-05-31:
Hvis vi nu snakker om Sønderjylland, kunne man jo nævne en virksomhed som Danfoss, som sammen med LEGO deltager i en forening, der hedder »work-live-stay southern denmark« , hvor de skriver: Mangel på højtuddannet arbejdskraft er en stor udfordring for udnyttelsen af vækstpotentialet i syv danske virksomheder.
Simon Kollerup (S), 2015-03-17:
Jeg synes, det har været interessant at være med i denne debat og se den konservative ordfører være så entusiastisk i debatten hele vejen igennem: Der er blevet stillet spørgsmål, der er blevet snakket om socialdemokratiske kernevælgere, og der har virkelig været smæk for skillingen.
Sandy Brinck (S), 2002-03-14:
Det er efter vores mening dybt, dybt beklageligt, at lovgivningen på den måde skal sjaskes igennem alene af hensyn til regeringens forfængelige ønske om at nå alt inden 100 dage. Når det er sagt, så til substansen: Det er jo afgørende for vores retssystem og for, at det virker, at almindelige borgere bidrager dels som vidner, dels i vurderingen som domsmænd og nævninge.
Jan Trøjborg (S), 1999-02-04:
Så vil jeg sige til fru Tove Videbæk, at i forbindelse med forskning, der foretages i forbindelse med oprettelse og idrifttagning af IT-højskolen i hovedstaden, vil det selvfølgelig også være således, at vi vil lægge umådelig meget vægt på den almene videnskabelige udvikling.